Et stigende antal sager om krænkelser behandles hos Forsvarets Anklagemyndighed.

Der er tale om en meget usædvanlig sag, når en 34-årig søofficer torsdag 1. december tager plads på anklagebænken i Retten i Hjørring. Den mandlige søofficer er tiltalt for at have kysset løs på en mandlig kadet, der var aspirant på et militært skoleskib. Det fremgår af anklageskriftet, at en af episoderne fandt sted, mens det militære skoleskib lå ved kaj i Aalborg. Om aftenen 9. oktober 2021 er søofficeren således tiltalt for at have kysset kadetten på kinden. Noget hedere gik det dog ifølge anklageskriftet for sig om aftenen 7. september, da skoleskibet lå i havn i Hundested. Her er officeren tiltalt for at have gjort flere forsøg på at kysse på kadetaspiranten. Ifølge anklageskriftet krænkede officeren i flere omgange den underordnede, først ved at kysse ham på kinden, derefter på munden og senere på både kinden og munden. Officeren er ved samme lejlighed tiltalt for at have kysset kadetaspiranten på munden og samtidig have spyttet whiskey ind i munden på ham. I alle tilfælde er den 34-årige officer tiltalt for blufærdighedskrænkelse efter straffelovens paragraf 232. Da der er tale om en militær straffesag, er det ikke politiet, men derimod Auditørkorpset, der fører sagen mod den 34-årige søofficer. Det fremgår ikke før sagens start, hvordan manden forholder sig til anklagerne. Sagen blev omtalt i Auditørkorpsets årsrapport for 2021 og er blot en af flere alvorligere sager, der har været med til at sætte fornyet fokus på krænkelsessager i det danske forsvar.